方岳
非琼花
旧传琼花无与双，专奇擅美名此邦。
江南清梦入诗夜，安得一念令心降。
去年骑鹤扬州住，斗酒屡眠云雾窗。
月寒雪冷花未吐，正尔俗叶凡株椿。
心期妙处在真实，不假羽节青霓幢。
今春访花吾第一，自折繁枝盛翠缸。
横看倒睨掉头语，前语后赋何其咙。
真珠碎簇玉蝴蝶，直与八仙同一腔。
闻名见面足笑莞，强为花辨几愚蠢。
有如巨贤杂群小，望而可识为奇厖。
忠耶佞耶岂难别，祝鮀不类关龙逢。
试持此论讯后土，谓予不信如长江。